آذربایجان پرزیدنتی‌نین کؤمکچی‌سی حیکمت حاجی یئو ائرمنیستانین ترور تشکیلاتی پ.کا.کا عضو‌لری اولان ترورچولاردان داغلیق قاراباغ-دا اؤن پلاندا ایستیفاده ائتدیگینی سؤیله‌ییب.
حیکمت  حاجی یئو اینگیلیس خاریجی ژورنالیست‌لر جمعیتی‌نین تشکیل ائتدیگی اونلاین بیر تدبیرده دانیشدی.
سوریه-دن آذربایجانا سلاحلی‌لار کؤچورولمه‌سی ادعاسینی تامامیله رد ائتدیک‌لرینی ایفاده ائدن حاجی یئو دئییب:
"اولا، بئله بیر شئیه احتیاجیمیز یوخ‌دور. چوخ پئشکار بیر اوردوموز، کیفایت قدر ذخیره گوجوموز وار".
ائرمنیستان سیرا‌لاریندا باشقا اؤلکه‌لردن اولان دؤیوشچولرین اولدوغونا دقت چکن حاجی یئو سوریه و لوبنان ایله یاناشی امریکا، کانادا و خصوصاً ده فرانسا-‌دان ائرمنی‌لرین ائرمنیستان سلاحلی قوه‌لری سیرا‌لارینا قاتیلدیغینی سؤیله‌ییب.
ائرمنیستانین (خاریجده یاشایان) ائرمنی منشأ‌لی وطنداشلاریندان‌ محاربه‌ده ایستیفاده ائتمه‌سی‌نین بو شخص‌لرین آذربایجان اوردوسونا قارشی دؤیوشه‌رک آذربایجان-‌لی سیویل لری اؤلدورمه‌سینی دایاندیرماسینی ایسته‌ین حاجی یئو "عینی زاماندا پ.کا.کا ترور تشکیلاتی‌نین محاربه‌یه قاریشماسیندان ناراحات‌لیق دویوروق. اونلار دا ائرمنیستانین سلاحلی قوه‌لری سیرا‌لاریندا‌دیرلار. اصلینده (پ.کا.کا ترورچولاری) ائرمنیستان سلاحلی قوه‌لری‌نین ایلک مودافعه خطینده یئرلشدیریلیر" دئییب.
ائرمنیستانا موختلیف اؤلکه‌لردن سلاح داشینماسیندان دا ناراحات اولدوق‌لارینی قئید ائدن حاجی یئو"ائرمنیستان طرفی سیویل طیاره‌لردن ایستیفاده ائدیر. بو، اولوسلار آراسی سیویل هاواجیلیک تشکیلاتی‌نین قایدا‌لارینا ضیددیر. راکت سیستم‌لرینی سیویل طیاره‌لره یوکلییرلر. بوندان علاوه سلاح‌لار و راکت‌لر" اینسانی یاردیم "آدی آلتیندا گؤندریلیر.
ائرمنیستان رسمی طیاره‌سینی رسمی سفره گئدن کیمی ایستیفاده ائدیر. بون‌لارلا آذربایجان-‌لی سیویل لری اؤلدورورلر. بونون دا اولوسلار آراسی مئدیادا آراشدیریلماسینا احتیاج وار" ایفاده‌لرین‌دن ایستیفاده ائدیب.
تورکیه ایله آذربایجان آراسیندا خصوصی بیر علاقه و قارداش‌لیق باغی‌نین اولدوغونو وورغولایان حاجی یئو "تورکیه-‌نین بیزه وئردیگی معنوی دستک، دیپلوماتیک دستک، جوغرافی دستک‌دیر. تورکیه بیر بؤلگه اؤلکه‌سی‌دیر. تورکیه-‌نین آذربایجانا وئردیگی دیپلوماتیک و معنوی دستک، اساساً اولوسلار آراسی حقوق نورما‌لاری اساسیندا باش وئریر. البته آذربایجان ایله تورکیه آراسیندا مودافعه ساحه‌سینده امکداش‌لیق وار، اما بو، آذربایجانین مودافعه قابیلیتی ایله علاقه‌لندیریله و یا اوچونجو بیر اؤلکه‌نین محاربه‌ده ایشتیراکی کیمی قبول ائدیله بیلمز " دئییب.
